Okosabbak lesznek a nagyfejû gyerekek?
Érdekes kutatási eredményt tett közzé a brit Southamptoni Egyetem egyik kutatócsoportja. Megfigyeléseik szerint egy gyermek annál intelligensebb lesz, minél nagyobb a feje kisgyermekkorban.
A Dr. Catherine Gale vezette kutatócsoport 633, idõben született csecsemõ fejkörfogatát vizsgálta meg 1, 4 és 8 éves korukban, illetve az utóbbi két idõpontban meghatározták az intelligenciahányadosukat is.
Az eredmények azt mutatták, hogy azoknak magasabb az IQ-ja, akiknek a nagyobb volt a feje egyéves korában, az viszont nem játszott szerepet, ha a fej mérete késõbb (pl. két éves korban) nõtt meg. "Úgy tûnik, hogy az agy késõbbi térfogatnövekedése nem kompenzálja a korábban elmaradt növekedést" – írják a kutatók tudományos eredményeiket közlõ publikációjukban.
Mivel a legtöbb szakember szerint a szülõknek komoly szerepe van a gyermek intelligenciájának fejlõdésében, ezért a vizsgálat több, a szülõkkel kapcsolatos tényezõre is kitért (pl. meddig szoptatott az anya, milyen a szülõk iskolai végzettsége).
Nem meglepõ módon a három hónapnál tovább kizárólag anyatejjel táplált, illetve a felsõfokú végzettségû szülõkkel rendelkezõ gyermekek intelligensebbek voltak társaiknál, azonban az egyéves kori fejkörfogatra vonatkozó összefüggés akkor is fennállt, ha mindezt egyszerre figyelembe vették.
"Kutatásaink további információval támasztják alá azt a vélekedést, hogy az elsõ életév meghatározó jelentõségû a késõbbi intelligencia szempontjából" – foglalták össze eredményeiket a kutatók.